H’s historie

I slutningen af april var jeg med på en retræte i otte dage på et nedlagt kloster på en ø i en bugt i Montenegro. Vi var 18 mænd samlet om emnet: "Hvordan leve som en kristen mand?"

Vi boede primitivt og lavede selv mad. Hver dag var der tre andagter i klosterets kirke. Desuden daglig undervisning ved frimenighedspræst Ruben Knudsen fra Randers, og samtaler i grupper, både i én stor gruppe, og i tre små grupper med hver sin leder.

Nogle timer om eftermiddagen var der stilhed. Fordi vi var isolerede fra omverdenen havde vi ro til at søge Gud, og vi opnåede hurtigt en stor fortrolighed, især i de små grupper. Samtalerne i grupperne var ikke strukturerede, men man kunne skiftes til at sige noget helt spontant. Vi havde hver især en ting med som skulle sige noget om hvem vi var og hvorfor vi var taget med på retræten. Jeg havde medbragt en skål som tegn på at jeg ønskede at modtage Guds velsignelse og hjælp.

Allerede efter et par dage oplevede jeg hvordan Gud greb ind. Under en andagt i kirken blev jeg overvældet af sorg og græd meget. Derefter blev jeg fyldt af glæde. I min gruppe fortalte jeg om det, og de bad for mig. Jeg citerede et par vers fra en bibelsk salme, som jeg følte passede på mig: "Herre min Gud, jeg råbte til dig om hjælp, og du helbredte mig. Du forvandlede min klage til dans, du tog min sørgedragt af mig og klædte mig i glæde." (Sl. 30,3.12)

Jeg havde også en god lang samtale med Ruben Knudsen, og siden har jeg haft flere samtaler med ham. Gud har fyldt min skål igen og igen med sin glæde og fred. Han har på en meget stærk måde givet mig Helligånden og glædet mig med sit vidunderlige nærvær.

Et halvt år senere fandt jeg sammen med min fraskilte hustru, som havde forladt mig fire år tidligere. Vi blev igen forelskede i hinanden og blev gift. Nu lever vi lykkeligt sammen. Gud ske tak og lov!